《题海陵开元寺栖云庵》
宋代·贺铸

道人犹浮云，发彼王屋岑。
朝见肤寸合，暮为四海霖。
造物一戏耳，浮云本无心。
永谢应龙召，深栖双树林。
苍生热恼地，千载仰慈阴。
皎月示弦晦，清风何古今。
谁举甘露颂，轰然海潮音。
支离病居士，和以无弦琴。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。